It-advokat går i rette med politikere: Jo, ACTA vil ændre dansk retspraksis

Når Danmark vælger at følge ACTA-traktaten, vil det give højere erstatningskrav for piratkopiering. ACTA går nemlig imod den retspraksis, som Danmark har brugt siden 2011, siger it-advokaten Martin von Haller Grønbæk.

Der har været meget forvirring og debat om, hvad godkendelsen af handelstraktaten ACTA kommer til at betyde i praksis for danske borgere.

Ifølge regeringen vil der ikke være forskel på, hvordan loven bliver håndhævet i Danmark før og efter ACTA. For eksempel har både handelsminister Pia Olsen Dyhr (SF) og Socialdemokraternes it-ordfører Trine Bramsen sagt, at der ikke vil blive ændret et komma i dansk lov.

Men den udlægning er it-jurist Martin von Haller Grønbæk ikke enig i. I et blogindlæg gennemgår han de passager i ACTA-traktaten, som handler om det erstatningskrav, man kan rejse, hvis nogen bliver taget i ulovligt at kopiere musik og film for eksempel.

Ifølge ACTA kan de krænkede parter kræve en erstatning, der svarer til det beløb, som det ville have kostet at købe alt det piratkopierede materiale. Samtidigt kan der lægges en erstatning oven i.

Indtil marts 2011 brugte man i Danmark samme princip, typisk ved at fordoble beløbet, som musikken eller filmene ville have kostet at købe. Men så valgte Højesteret at ændre dansk retspraksis med en principiel dom.

Dommen hævede kravet om dokumentation fra de krænkede parter om tabt fortjeneste, og dobbelt-op-princippet blev afskaffet.

Med ACTA-reglerne vil Danmark blive nødt til at ændre på denne retspraksis, argumenterer it-advokaten, og dermed bliver dansk ret på området ændret, uanset at der ikke skal skrives om i den danske lovgivning.

Læs hele blogindlægget og de juridiske detaljer